ตำบลนาดี (อำเภอเมืองสมุทรสาคร)

นาดี เป็นตำบลหนึ่งในอำเภอเมืองสมุทรสาคร จังหวัดสมุทรสาคร  พนมไพร

** ประวัติ**
ตำบลนาดีเดิมชื่อ ตำบลบางปิ้ง เมื่อครั้งเกิดน้ำท่วมใหญ่ในปี พ.ศ. 2485 ทำให้ไร่นาเสียหายมาก นายสิงห์ ภาสวัสดิ์ นายอำเภอเมืองสมุทรสาครขณะนั้น ได้ดำเนินการขุดคลองผ่านตำบลบางปิ้ง ตำบลคอกกระบือ และตำบลบ้านเกาะ มีขนาดกว้าง 4 วา ยาว 11 กิโลเมตรเศษ ตั้งชื่อว่า คลองสี่วาพาสวัสดิ์ และได้เปลี่ยนชื่อจากตำบลบางปิ้งเป็นตำบลนาดี เพื่อให้สอดคล้องกับพื้นที่ในการประกอบอาชีพทำนาข้าว
องค์กรปกครองส่วนท้องถิ่นในพื้นที่คือเทศบาลตำบลนาดี เดิมมีฐานะเป็นองค์การบริหารส่วนตำบลนาดี โดยยกฐานะจากสภาตำบลเมื่อวันที่ 2 มีนาคม พ.ศ. 2538 ต่อมาเมื่อวันที่ 4 กรกฎาคม พ.ศ. 2551 ได้มีการยกฐานะเป็นเทศบาลตำบลดังปัจจุบัน

**ภูมิศาสตร์**
ตำบลนาดีมีพื้นที่ 23.817 ตารางกิโลเมตร (14,886 ไร่) มีลักษณะภูมิประเทศ เป็นที่ราบลุ่ม มีลำคลองไหลผ่าน ซึ่งมีคลองสี่วาพาสวัสดิ์เป็นคลองสายหลัก พื้นที่ส่วนใหญ่ในอดีตทำการเกษตร ปัจจุบันโรงงานอุตสาหกรรมเข้ามาตั้งฐานการผลิตเพิ่มขึ้น รวมทั้งโครงการบ้านจัดสรร ทำให้สภาพดินที่เคยอุดมสมบูรณ์  เหมาะสมแก่การเพราะปลูกและทำการเกษตร กลับกลายเป็นพื่นที่สร้างโรงงานอุตสาหกรรม มีการสร้างเขื่อนลุกล้ำเขตคลอง ทำให้คลองที่เดิมทีมีขนาดที่ กว้าง มีขนาดที่แคบลง อีกทั้งยังมีน้ำเน่าเสีย ที่ปล่อยจากอุตสาหกรรม ปลาที่เคยมี ในคลองก็เรียกได้ว่า แทบไม่มีเลยก็ว่า ได้ ต่างจากก่อนหน้านี้ ที่เคยมียอยกปลา ไม่ต่ำกว่า 6 ยอ ตลอดคลองสี่วา

**การแบ่งเขตปกครอง **
ตำบลนาดีแบ่งการปกครองแบบหมู่บ้านทั้งหมด 9 หมู่บ้าน ได้แก่ - หมู่ที่ 1 บ้านโคกตานุช- หมู่ที่ 2 บ้านบางปิ้ง- หมู่ที่ 3 บ้านหุบสังกะสี- หมู่ที่ 4 บ้านปลายคลองครุ- หมู่ที่ 5 บ้านหนองตาแอ๊ว- หมู่ที่ 6 บ้านคลองเจ๊ก- หมู่ที่ 7 บ้านหนองทะเล- หมู่ที่ 8 บ้านตาฟัก- หมู่ที่ 9 บ้านราษฎร์สามัคคี

**สถานศึกษา**
อนุบาล 1 แห่ง- ศูนย์พัฒนาเด็กเล็กตำบลนาดี
ประถมศึกษา 3 แห่ง- โรงเรียนวัดบางปิ้ง (บริษัทเกลือไทยสงเคราะห์) หมู่ที่ 2 เปิดสอนระดับชั้นประถมศึกษาปีที่ 1–6 และระดับชั้นมัธยมศึกษาปีที่ 1–3- โรงเรียนบ้านบางปิ้ง หมู่ที่ 1- โรงเรียนวัดเทพนรรัตน์ หมู่ที่ 4
*โรงเรียนเทศบาลนาดี หมู่ที่ 2 เปิดสอนระดับชั้นประถมศึกษาปีที่ 1–6 และระดับชั้นมัธยมศึกษาปีที่ 1–3
มัธยมศึกษา 1 แห่ง- กศน. ตำบลนาดี หมู่ที่ 2 เปิดสอนระดับมัธยมศึกษาตอนต้นและมัธยมศึกษาตอนปลาย

**การคมนาคม**
 ทางหลวงแผ่นดินหมายเลข 35 (ถนนพระรามที่ 2) ผ่านตำบลนาดี ระหว่างกิโลเมตรที่ 23–27 รอยต่อระหว่างตำบลมหาชัยกับตำบลคอกกระบือ อำเภอเมืองสมุทรสาคร เป็นถนนสายหลักที่มุ่งสู่ภาคใต้ เริ่มต้นจากเขตจอมทอง กรุงเทพมหานคร สิ้นสุดที่ตำบลวังมะนาว อำเภอปากท่อ จ.ราชบุรี ระยะทาง 84 กิโลเมตร ผ่านสถานที่สำคัญของตำบลนาดีได้แก่ เคหะชุมชนมหาชัย หมู่ที่ 4- ทางหลวงแผ่นดินหมายเลข 3242 (ถนนเอกชัย) ผ่านตำบลนาดี รอยต่อระหว่างตำบลมหาชัยกับตำบลคอกกระบือ และยังขนานกับเขตตำบลโคกขาม อำเภอเมืองสมุทรสาคร เป็นถนนสายหลักที่เชื่อมระหว่างเขตเทศบาลนครสมุทรสาคร (ตัวเมืองมหาชัย) กับเขตบางบอน กรุงเทพมหานคร - ทางหลวงแผ่นดินหมายเลข 3091 (ถนนเศรษฐกิจ 1) ผ่านตำบลนาดี ระหว่างกิโลเมตรที่ 13–16 รอยต่อระหว่างตำบลท่าทราย อำเภอเมืองสมุทรสาคร กับตำบลคลองมะเดื่อ อำเภอกระทุ่มแบน เป็นเส้นทางหลักที่พาดผ่านสำนักงานเทศบาลตำบลนาดี เป็นถนนขนาด 4 ช่องจราจร เชื่อมต่อระหว่างตัวเมืองมหาชัย จังหวัดสมุทรสาคร ถนนพระรามที่ 2 กับถนนเพชรเกษม และมีถนนพุทธสาครแยกออกจากทางแยกต่างระดับกระทุ่มแบน ไปยังถนนพุทธมณฑล สาย 4 และอำเภอพุทธมณฑล จังหวัดนครปฐม ระยะทางประมาณ 21 กิโลเมตร- ถนนเลียบคลองสี่วาพาสวัสดิ์ เป็นถนนที่อยู่ในความดูแลขององค์การบริหารส่วนจังหวัดสมุทรสาคร เชื่อมต่อระหว่างถนนเศรษฐกิจกับถนนเอกชัย ตำบลคอกกระบือ ขนานไปกับคลองสี่วาพาสวัสดิ์ ระยะทาง 5 กิโลเมตร- ทางหลวงชนบท สค.4019  แยกทางหลวงหมายเลข 3091 (กิโลเมตรที่ 16.000) – บ้านวัดเกาะ (ถนนเศรษฐกิจ–บ้านเกาะ) เป็นถนนที่อยู่ในความดูแลของกรมทางหลวงชนบท แยกถนนเศรษฐกิจที่หน้าสถานีไฟฟ้าแรงสูงสมุทรสาคร มุ่งหน้าไปยังเขตเทศบาลตำบลบางปลา ตำบลบ้านเกาะ ข้ามสะพานแม่น้ำท่าจีน ไปสิ้นสุดที่วัดเกาะ ระยะทางถึงวัดเกาะประมาณ 7 กิโลเมตร และยังมีเส้นทางเล็ก ๆ เชื่อมต่อไปยังถนนสายพระรามที่ 2 – วัดสวนส้ม ตำบลบ้านเกาะ ระยะทาง 9.290 กิโลเมตร- ทางหลวงชนบท สค.4016 แยกทางหลวงหมายเลข 3091 (กิโลเมตรที่ 15.000) – บ้านท่าเสา (ถนนเศรษฐกิจ–พันธุวงศ์) เป็นถนนที่อยู่ในความดูแลของกรมทางหลวงชนบท แยกถนนเศรษฐกิจที่หน้าถนนเลียบคลองสี่วาพาสวัสดิ์ ขนานไปกับคลองสี่วาพาสวัสดิ์ สิ้นสุดที่วัดพันธุวงศ์ ตำบลบ้านเกาะ ระยะทางประมาณ 5 กิโลเมตร และยังมีเส้นทางต่อเนื่องขนานไปตามแม่น้ำท่าจีน มุ่งหน้าสู่ ตำบลดอนไก่ดี อำเภอกระทุ่มแบน ระยะทาง 9.050 กิโลเมตร ในอดีตเป็นถนนที่เชื่อมกับถนนเลียบคลองสี่วาพาสวัสดิ์ได้ ภายหลังกรมทางหลวงได้ก่อสร้างถนนเศรษฐกิจ ขยายเป็น 4 ช่องจราจร และมีเกาะกลางถนนกั้นอยู่- ถนนบ้านคลองครุใหม่-บ้านปลายคลองครุ เป็นถนนที่อยู่ในความดูแลของกรมการเร่งรัดพัฒนาชนบท ก่อนที่จะโอนให้องค์การบริหารส่วนจังหวัดสมุทรสาคร เป็นเส้นทางที่เชื่อมต่อระหว่างถนนพระรามที่ 2 กับถนนเศรษฐกิจ ตำบลนาดี และเป็นเส้นทางลัดสำหรับผู้ที่มาจากอำเภอกระทุ่มแบน มุ่งหน้าเข้าสู่ถนนพระรามที่ 2 โดยไม่ต้องเข้าเมือง ปัจจุบันเป็นถนนคอนกรีตเสริมเหล็กขนาด 2 ช่องจราจร

**รถโดยสารประจำทาง**
จากตัวเมืองสมุทรสาคร มีรถโดยสารประจำทางวิ่งระหว่างตลาดมหาชัย ถึงวัดบางปิ้ง ซึ่งเป็นจุดศูนย์กลางของตำบลนาดี ทั้งรถประจำทาง บขส. ที่วิ่งระหว่างจังหวัด และรถสองแถว ที่ให้บริการผู้โดยสารระหว่างเวลา 05.00–20.00 น. ทุกวัน
ถนนเศรษฐกิจ- รถประจำทาง บขส. สาย 972 กรุงเทพฯ–สมุทรสงคราม- รถประจำทาง บขส. สาย 402 นครปฐม–สมุทรสาคร- รถสองแถว สายตลาดมหาชัย–บางปิ้ง ไปตามถนนเศรษฐกิจ ก่อนจะกลับรถแล้วหมดระยะที่หน้าวัดบางปิ้ง- รถสองแถว สายตลาดมหาชัย–บ้านบางปิ้ง ไปตามถนนเศรษฐกิจ ผ่านหน้าวัดบางปิ้ง ก่อนจะกลับรถ เลี้ยวซ้ายเข้าถนนเลียบคลองสี่วาพาสวัสดิ์ ผ่านทางแยกเข้าโรงเรียนบ้านบางปิ้ง สิ้นสุดที่ตลาดโพธิ์ทอง ตำบลคอกกระบือ- รถสองแถว สายตลาดมหาชัย–บ้านดอนไก่ดี ไปตามถนนเศรษฐกิจ ผ่านหน้าวัดบางปิ้ง สิ้นสุดที่วัดดอนไก่ดี อำเภอกระทุ่มแบน- รถสองแถว สายตลาดมหาชัย–บางปลา ไปตามถนนเศรษฐกิจ โดยผ่านบางส่วนของตำบลนาดี ก่อนจะเลี้ยวซ้ายที่หน้าสามแยกไฟแดง สถานีไฟฟ้าย่อยสมุทรสาคร สิ้นสุดที่วัดบางปลา ตำบลบ้านเกาะ- รถสองแถว สายตลาดมหาชัย–แคราย  ไปตามถนนเศรษฐกิจ ผ่านหน้าวัดบางปิ้ง ตำบลคลองมะเดื่อ สิ้นสุดที่วัดแคราย ตำบลแคราย อำเภอกระทุ่มแบน- รถสองแถว สายตลาดมหาชัย–กระทุ่มแบน ไปตามถนนเศรษฐกิจ ผ่านหน้าวัดบางปิ้ง ตำบลคลองมะเดื่อ สิ้นสุดที่ตลาดกระทุ่มแบน อำเภอกระทุ่มแบน- รถสองแถว สายตลาดมหาชัย–พุทธมณฑล สาย 4 ไปตามถนนเศรษฐกิจ ผ่านหน้าวัดบางปิ้ง ตำบลคลองมะเดื่อ มุ่งหน้าเข้าสู่ถนนพุทธสาคร สิ้นสุดที่แยกสาครเกษม ถนนพุทธมณฑล สาย 4 ตำบลอ้อมน้อย อำเภอกระทุ่มแบน

**อ้างอิง**
นาดี
นาดี
หมวดหมู่:อำเภอเมืองสมุทรสาคร